Cultuurfonds Caribisch Gebied

**Cultuurfonds Caribisch Gebied** (CCG), ofisialmente **Stichting het Cultuurfonds Caribisch Gebied**, ta un fundashon no-gubernamental, independiente i sin fin di lukro ku ta promové aktividatnan riba tereno di historia, literatura, arte visual, músika, baile, teatro, arte i edukashon kultural, konservashon di naturalesa i kuido di monumento na e islanan Aruba, Boneiru, Kòrsou, Sint Maarten, Sint Eustatius i Saba. Den Karibe Hulandes, CCG ta un organisashon ruman di Cultuurfonds Nederland.

## Historia
Durante di Guera Mundial II personal di e refineria Shell na Kòrsou a tuma e inisiativa pa lanta un fondo pa rekoudá plaka pa e liberashon di Hulanda. Bou di liderazgo di e director di e tempo ey, J.M. de Boov, e fondo tabata dediká na oumentá e kontribushon hulandes den e esfuerso di guera di e Aliadonan.

Huntu ku hulandesnan ku a muda pa e isla pa hui di e guera na Oropa, mas ku dos shen mil florin ta wòrdu rekoudá. E fondo, ku tabata e predesesor di e aktual Cultuurfonds Nederland, a wòrdu yamá "Fondo Spitfire" i desde 10 di ougùstùs 1940 tabata establesé na London. 

Despues di guera, e fondo a haña un ophetivo nobo: *E rekonstrukshon di Hulanda ku atenshon spesial pa resiliensia mental i outosufisiensia di hende pa ku e terenonan di siensia, arte i kultura.* 

E fondo a kambia su nòmber pa "Fondo Prins Bernhard", nòmber derivá di Prins Bernhard, kende tambe a bira e regente di e fundashon. E kapital ku a sobra di e "Fondo Spitfire" original a wòrdu usá komo kapital inisial pa e rekonstrukshon kultural di Hulanda.

Durante e periodo di rekonstrukshon di posguera, un parti di e fondo ta wòrdu debolbe na Kòrsou, paralelo na e proseso di reforma konstitushonal pa hasi Antias Hulandes un pais outónomo dentro di Reino Hulandes. Esaki a kondusí na e fundashon formal dia 7 di ougùstùs 1953 na Kòrsou di "Cultuurfonds Prins Bernhard Nederlandse Antillen" den presensia di Prins Bernhard komo patrosinadó di e fundashon. Su ophetivo tabata promové arte, kultura i naturalesa den Karibe Hulandes dor di duna supsidio. E promé presidente tabata Joseph Alvarez Correa. 

Na 2011 e fundashon a kambia nòmber pa "Prins Bernhard Cultuurfonds Caribisch Gebied" (PBCCCG) i na 2024 pa su nòmber aktual: "Cultuurfonds Caribisch Gebied" (CCG).

## Aktividat i premio
CCG ta supsidiá anualmente mas ku 170 proyekto di individuo i institutonan riba diferente tereno. E fundashon ta hasi un distinshon entre vários área di trabou, loke ta indiká un interpretashon amplio di e konsepto di "kultura".

Ademas, CCG ta honra individuo i/òf organisashonnan ku a duna un kontribushon eksepshonal na un di e áreanan di trabou di CCG dor di otorga e Premio Kultural CCG. Un otro distinshon importante ta e *Zilveren Anjer* (Klavel di Plata), pa kual un nominashon mester wòrdu entregá na "Cultuurfonds Nederland", ku ta responsabel pa e evaluashon final.

## Fondo spesial
CCG ta ofresé individuo, negoshi i organisashonnan ku un pashon pa kultura òf naturalesa lokal e oportunidat pa establesé nan propio "Fondo riba Nòmber" bou di su hala. Un fondo asina por wòrdu establesé durante un hende su bida òf mediante un testament.

Na 2012 a lanta "Winthrop R.F. Curiel Fonds" (Fondo WRFC), e promé fondo riba nòmber di CCG. Winthrop Curiel (1934-2022) tabata 25 aña miembro di direktiva di CCG, di kual 18 aña komo presidente. E fondo aki ta dediká na stimulá i desaroyá talento musikal hóben. 

Na 2024 tabatin mas di 20 fondo riba nòmber ku propio mishon, entre nan "Ernest (‘Onchi’) Cohen Henriquez Fonds" (2013, derecho di estado), "Eduardo de Veer Fonds" (2017, músika klasiko) i "Alex Alberto Filmfonds" (2017, sinematografia). 

Ademas, CCG ta implementá programanan spesífiko bou di fondonan spesial, manera "Fondo De Nederlandsche Bank" (Fondo DNB, 2023) pa redusí e impakto di sklabitut, i "Cultuurloket DigitALL - Caribbean" (2024) pa stimulá e desaroyo di teknologia digital.

## Lista di presidente
* Joseph (Djodjo) Alvarez CorreaG
* I.H. Capriles (1965)
* Jan Hendrik Beaujon (1975)
* Felipe Tromp (1985)
* R.J.A. Palm (1989)
* Edgar Römer (1991)
* Winthrop R.F. Curiel (1992-2010)
* Michèle Russel-Capriles (2012-2018)
* Halder Lam (2018-2024)
* Lionel Janga (2024-presente)

## Mira tambe
* Premio Kultural CCG